Ritratti: 103 Maltas Heart  Ftit snin ilu l-Knisja f'Malta ħadet deċiżjoni li tibdel il-format, il-ħoss u l-approach tal-istazzjon tar-radju tagħha fuq il-frekwenza 103. L-udjenza li kien qed jilħaq l-istazzjon dak iż-żmien kienet udjenza li qed tikber fl-età u ma kinux qed jiżdiedu semmiegħa ġodda. Inħass ukoll li kien hemm overlap bejn il-kontenut ta' RTK u Radju Marija. Kien wasal iż-żmien għal sfida ġdida għall-frekwenza 103. Wara ħafna diskussjonijiet, dan il-proġett ġie fdat f'idejn Arthur Caruana. Proġett ambizzjuż u kuraġġjuż li ma kienx jinkludi biss il-bixra ġdida tal-istazzjon iżda wkoll studjos ġodda state-of-the-art. L-istazzjon sar diski biss? AC: Il-format ta' 103 Malta's Heart illum huwa bbażat fuq infotainment, fejn l-informazzjoni u d-divertiment jitwaħħdu flimkien biex jattiraw udjenza żagħżugħa fl-età u fil-mentalità. Ma jfissirx li t-temi soċjali ma għadhomx jiġu diskussi, anzi, imma llum dan isir b'mod aktar subliminali, sempliċement b'konverżazzjoni bejn diska u oħra u bbażata fuq esperjenzi personali jew riċerka mill-preżentaturi. Allura l-messaġġ ma nbidilx? Inbidel biss il-mod kif jasal l-istess messaġġ? AC: Nemmen li dan il-mod huwa iżjed addattat għall-ħajja tal-lum. Aħna konxji mill-fatt li l-ħajja tas-semmiegħ illum saret iżjed mgħaġġla, li l-attenzjoni naqset. Fil-fatt ir-radju sar jinstema' l-aktar waqt li wieħed qed jivvjaġġa bil-karozza. Il-kontenut tagħna hu differenti minn ta' stazzjonijiet oħra. Kontenut varjat: minn affarijiet serji għal valuri soċjali u ħin għal divertiment, u fuq kollox anki ħin għat-talb u r-riflessjoni. Il-mod ta' kif inhi mqassma l-ġurnata fuq 103 Malta's Heart huwa mudell ta' kif għandha tkun imqassma l-ġurnata ta' kull persuna, fejn matulha nsibu ħin għal kollox. Taħseb li wasaltu? Le, u qatt m'aħna se naslu biżżejjed. Il-vjaġġ hu twil, probabbilment bla tmiem. Ix-xogħol u l-ideat ġodda kontinwi sabiex dejjem inkunu aġġornati maż-żminijiet. Għadu stazzjon tal-Knisja? Fuq 103 Malta's Heart jingħata spazju għal kontenut reliġjuż u soċjoreliġjuż bi programmi bħal ta' Sister Rachel, The Hand-book, il-Quddies ta' nhar ta' Ħadd filgħodu, u anke r-rużarju filgħodu kmieni u fis-7pm. Inħossni kuntent ukoll bil-kollaborazzjoni bejn 103 u diversi għaqdiet. 103 qed iservi ta' pjattaforma li fuqu, b'kollaborazzjoni mal-Caritas, pereżempju, jinstemgħu testimonjanzi ta' persuni li rebħu fuq id-droga jew sfidi oħra, bil-għan li jkunu ta' eżempju għall-oħrajn. L-aktar avveniment għal qalbek? AC: L-aktar avveniment għal qalbi tibqa' l-maratona ta' 30 siegħa b'risq id-Dar tal-Providenza li ssir fi żmien il-Milied – avveniment li daħal fil-kalendarju ta' 103 Malta's Heart u li s-sena l-oħra rnexxielu jirdoppja l-ġabra tas-sena ta' qabel. L-aħħar messaġġ għall-qarrejja u semmiegħa? AC: Dawn is-sentejn ma kinux faċli, però meta nħares lura ngħid li saru ħafna affarijiet pożittivi. Li nara ħafna żgħażagħ jagħmlu parti minn dan it-tim ta' stazzjon tal-Knisja huwa ta' sodisfazzjon kbir. Iva, hawn ħafna żgħażagħ ta' valuri u li huma komdi jaħdmu mal-Knisja, għall-kuntrarju ta' x'jaħsbu xi wħud! Żur il-paġna ta' Facebook ta' 103 , jew ingħaqad mal-grupp The Hand-Book . Ibgħat suġġerimenti lil arthur.caruana@103.mt